Kaksi säätiötä rahoitti eduskuntapuolueen koko risteilyn ja tv-mainoskampanjan, mutta lahjoituksia ei ilmoitettu. Puolueet kiertävät edelleen vaali- ja puoluerahoituslakeja, kirjoittaa Turun Sanomat.

Ministeri Lauri Tarastin johtamassa vaalirahatyöryhmässä istunut turkulainen tutkija, valtiotieteiden tohtori Tomi Venho on tutkinut asiaa Turussa.

Hän on löytänyt jo yli kymmenen tapausta, joissa puolueet ovat kiertäneet vaali- ja puoluerahoituslainsäädäntöä lähiyhteisöjensä tai kunnallisjärjestöjensä kautta. Tapaukset ovat vuosilta 2011–2014.

Laki vaatii puolueita ilmoittamaan lähiyhteisönsä valtiontalouden tarkastusvirastolle, jotta ne saadaan vaalirahavalvonnan piiriin. Puolueet ovat kuitenkin ilmoittaneet yhteensä vain 13 lähiyhteisöä. Niistä seitsemän on kokoomuksen, kolme Sdp:n, yksi keskustan, yksi Rkp:n ja yksi Sdp:n ilmoittamia.

Muut puolueet eivät ole tehneet ilmoituksia, koska laki jättää ilmoituksen teon puolueen oman harkinnan varaan. Kaikkiaan lähiyhteisöjä lienee noin tuhat.

Venhon esimerkkitapauksessa kaksi säätiötä rahoitti eduskuntapuolueen koko risteilyn ja kalliin tv-mainoskampanjan, mutta puolue yksinkertaisesti jätti lahjoitukset ilmoittamatta.

Toinen porsaanreikä on, että puolueiden vajaalla tuhannella kunnallisjärjestöllä ja 4 000-5 000 perusjärjestöllä on ilmoitusvelvollisuus yli 1 500 euron lahjoituksista, mutta ei velvollisuutta julkistaa tilinpäätöksiä eikä vaalirahaerittelyjä.

Turun Sanomat sai käydä Venhon keräämän aineiston läpi sillä ehdolla, että asianomaisia puolueita ja säätiöitä ei nimetä.

– Minä otin tarkasteluun vain yhden valtapuolueen keskustason lähiyhteisöt ja vain yhden kaupungin, eli Turun, puolueiden kunnallisjärjestöt. Minulla ei ollut pääsyä kirjanpitoon, mutta siitä huolimatta löysin ihan asiakirjavertailua tekemällä pitkän listan tapauksia, joissa lakia on kierretty, Tomi Venho sanoo.